ธปท.เผยทุนสำรองเพิ่ม2.4หมื่นล้านบาท
ธปท.เผยทุนสำรองอยู่ที่ระดับ 1.691 แสนล้านเหรียญสหรัฐ เพิ่มขึ้น 800 ล้านเหรียญสหรัฐหรือประมาณ 2.4 หมื่นล้านบาท คาดเป็นผลจากการทยอยแทรกแซงเงินบาทแข็งค่า
22 ต.ค. 2553

ธปท.เผยทุนสำรองอยู่ที่ระดับ 1.691 แสนล้านเหรียญสหรัฐ เพิ่มขึ้น 800 ล้านเหรียญสหรัฐหรือประมาณ 2.4 หมื่นล้านบาท คาดเป็นผลจากการทยอยแทรกแซงเงินบาทแข็งค่า
ธนาคารแห่งประเทศไทย(ธปท.) รายงานฐานะทุนสำรองระหว่างประเทศล่าสุด ณ วันที่ 15 ต.ค.อยู่ที่ระดับ 1.691 แสนล้านเหรียญสหรัฐ หรือประมาณ  5.044 ล้านล้านบาท เพิ่มขึ้น 800 ล้านเหรียญสหรัฐ หรือประมาณ 2.4 หมื่นล้านบาท จากสัปดาห์ก่อนอยู่ที่ระดับ 1.683 แสนล้านเหรียญสหรัฐ  ด้านฐานะสุทธิสัญญาซื้อขายเงินตราต่างประเทศล่วงหน้าแลกกับเงินบาท(Forward)อยู่ที่ระดับ 1.36 หมื่นล้านเหรียญสหรัฐ เพิ่มขึ้น 1,100 ล้านเหรียญสหรัฐ
ทั้งนี้ คาดว่าการเพิ่มขึ้นของทุนสำรองมีสาเหตุจากการทยอยเข้าซื้อเงินเหรียญสหรัฐเข้าเก็บในทุนสำรอง เพื่อลดปริมาณเงินเหรียญสหรัฐหรือเงินตราต่างประเทศในตลาด เพื่อช่วยชะลอการแข็งค่าของเงินบาทจากปริมาณเงินเหรียญสหรัฐออกมาสู่ตลาดจำนวนมาก  
ด้านฐานเงินหรือปริมาณเงินสดที่หมุนเวียนในมือประชาชนล่าสุดอยู่ที่ระดับ 1.051 ล้านล้านบาท เพิ่มขึ้น 1.18 หมื่นล้านบาท จากสัปดาห์ก่อนที่ 1.038 ล้านล้านบาท เป็นการเพิ่มขึ้นสอดคล้องกับภาวะเศรษฐกิจฟื้นตัว ประชาชนต้องการถือเงินเพื่อจับจ่ายใช้สอยมากขึ้น